open-index/open-wikipedia-markdown huggingface dataset:
Debbie Reynolds

**Debbie Reynolds** (El Paso, Teksas, 1 april 1932 – Los Angeles, 28 desimber 2016) wie in Amerikaansk aktrise, dûnser en sjongster.

## Libben en wurk
Reynolds waard berne as **Mary Frances Reynolds**. Yn 1939 ferhuze de hûshalding nei Burbank yn Kalifornje. Dêr wûn se yn 1948 de Miss Burbank-ferkiezing. Dat foel op en se krige in kontrakt by de filmmaatskippij Warner Brothers Pictures. Dy joech har in nije namme en har earste lytse rollen yn films.

Yn 1952 krige Reynolds in rol yn de musikalfilm *[[Singin' in the Rain (film)|Singin' in the Rain]]*. Se hie ûnderfining en koe net tapdûnsje en haadrolspiler Gene Kelly woe net dat se cast waard, mar se spile dochs mei en de film waard in grut súkses. Letter holden Kelly en ko-regisseur Stanley Donen altyd út dat Reynolds fan begjin ôf oan harren earste kar west hie.

Reynolds spile yn de rin fan karriêre yn goed fjirtich films. Hja spile ek de rol fan Bobby Adler, de mem fan Grace yn de sitcom *[[Will & Grace]]*. Se krige in Oscar foar har rol yn *The Unsinkable Molly Brown* en Golden Globes foar *The Debbie Reynolds Show* op telefyzje en de film *Mothers*. 

Reynolds hat trije kear troud west: fan 1955 oant 1959 mei sjonger Eddie Fisher, fan 1960 oant 1973 mei Harry Karl en fan 1984 oant 1994 mei Richard Hamlett. Mei Fisher krige hja twa bern, aktrise Carrie Fisher en akteur/produsint Todd Fisher.

In dei nei't har dochter Carrie op 27 desimber 2016 stoar oan in hertoanfal, waard Reynolds net goed en opnaam yn it sikehûs. Se stoar op 28 desimber 2016.

## Diskografy
* 1950, *Aba Daba Honeymoon*
* 1957, *Tammy*
* 1958, *A Very Special Love*

## Filmografy
### Films

### Tf-searjes (in kar)

### Dokumentêres
New Mexico (betsjuttingsside)

"**New Mexico**" of "**Nij-Meksiko**" hat yn de Wikipedy ferskate betsjuttings:

* Nij-Meksiko (Ingelsk: *New Mexico*), ien fan 'e 50 steaten fan 'e Feriene Steaten fan Amearika

## Oare betsjuttings
* Santa Fe yn Nij-Meksiko (Spaansk: *Santa Fe de Nuevo México*), in provinsje fan 'e Spaanske koloanje Nij-Spanje fan 1595 oant 1821, dêrnei in territoarium fan Meksiko fan 1821 oant 1848
* Provysjoneel Regear fan Nij-Meksiko, de Amerikaanske militêre besetting fan Nij-Meksiko fan 1846 oant 1850
* Territoarium Nij-Meksiko, in Amerikaansk territoarium dat bestie fan 1850 oant 1912
* New Mexico (Marylân), in plak yn 'e Amerikaanske steat Marylân
* Mexico (Illinois), in plak yn 'e Amerikaanske steat Illinois, dat foarhinne New Mexico hiet
* ''New Mexico'' (film), in Amerikaanske film út 1951
Hakke fan Nij-Meksiko

De **Hakke fan Nij-Meksiko** is in nei it suden ta útstykjende rjochthoekige krite yn it uterste súdwestlike diel fan 'e Amerikaanske steat Nij-Meksiko. Dit gebiet waard yn 1853 troch de Feriene Steaten kocht fan Meksiko as ûnderdiel fan 'e saneamde Gadsden-oankeap. De Hakke fan Nij-Meksiko mjit likernôch 81&nbsp;km fan east nei west by 48&nbsp;km fan noard nei súd, wêrmei't it in oerflak beslacht fan sa'n 3.900&nbsp;km². Bestjoerlik makket de Hakke fan Nij-Meksiko ûnderdiel út fan Hidalgo County, dêr't it gebiet 43,7% fan foarmet. It grinzget yn it westen oan 'e Amerikaanske steat Arizona, yn it suden oan 'e Meksikaanske steaten Sonoara (yn it súdwesten) en Chihuahua (yn it súdeasten), en yn it easten oan 'e Meksikaanske steat Chihuahua. De westgrins fan 'e Hakke leit op persiis 109°03′ westerlingte, de súdgrins op 31°20′ noarderbreedte en de eastgrins op 108°12′30″ westerlingte. Yn it noarden sit it fêst oan 'e rest fan Hidalgo County.

It lânskip fan 'e Hakke fan Nij-Meksiko wurdt dominearre troch trije fan noard nei súd troch it gebiet rinnende berchtmen: it Peloncillo-berchtme, it Animas-berchtme en it Big Hatchet-berchtme. Dy berchrêgen wurde faninoar skaat troch fjouwer dellingen: de San Simon-delling, de Animas-delling, de Playas-delling en de Hachita-delling. De Nijmeksikaanske Steatswei 9, in inkelfâldige wei, rint krekt benoarden de Hakke lâns, wylst trije oare steatswegen fan noard nei súd troch de Hakke hinne fan Steatswei 9 nei de Meksikaanske grins liede. Dat binne de Nijmeksikaanske Steatswei 80, dy't by de westlike râne fan it gebiet lâns troch de San Simon-delling giet; Steatswei 338, dy't de Animas-delling folget, en Steatswei 81, dy't troch de Hachita-delling nei de grinsoergong by Antelope Wells liedt.

De Hakke fan Nij-Meksiko is tinbefolke en benammen yn gebrûk as feehâlderijgebiet. Der binne ferskate oansjenlike *[[ranch]]es*, wêrfan't de Diamond A Ranch yn 'e Animas-delling, mei in oerflak fan 1.300&nbsp;km², it grutst is. Hoewol't de mynbou fan oarsprong ek wichtich wie foar de ûntjouwing fan 'e Hakke, is it âlde mynbouplak Hachita no in spûkstedsje. It lânbesit is ferdield tusken lân dat yn besit fan 'e steat Nij-Meksiko of fan it Amerikaanske federale regear is (yn 'e berchtmen) en priveegrûnbesit (yn 'e dellingen). It iennichste bewenne plak yn 'e Hakke is it gemeentefrije doarp Antelope Wells, hoewol't de stedsjes Rodeo en Animas krekt boppe de noardrâne fan it gebiet lizze. It eardere mynboustedsje Playas is no in treningssintrum fan it Amerikaansk Ministearje fan Thúslânbefeiliging.
Bizonfâle

In **bizonfâle** (Ingelsk: *buffalo pound*) wie in jachttechnyk dy't histoarysk brûk waard troch de lânseigen Yndiaanske folken fan 'e Grutte Flakten fan Noard-Amearika om Amerikaanske bizons yn te sluten, sadat se maklik deade wurde koene. In bizonfâle bestie út in rûne of ovale kraal wêrfan't de ôffreding ôfdutsen wie mei hûden, gers of soms tûken mei blêden. De kraal stie oan 'e ein fan in wide, trachterfoarmige trochgong, dêr't de bizons yn dreaun waarden, of soms yn lokke waarden troch persoanen dy't dêr in beskaat talint foar hiene, lykas dat wol sein wurdt fan it Kry-opperhaad Bizonfâlemakker (*Poundmaker*). 

Yn 1758 wie de ûntdekkingsreizger en pelskeapman Joseph Smith de earste blanke dy't it gebrûk fan sa'n bizonfâle omskreau. Hy wie sels tsjûge fan it brûken fan dizze jachttechnyk troch Yndianen oan 'e rivier de Assiniboine, op wat no de prêrje fan súdlik Kanada is. Yn it boek *The Plains Cree*, in antropologyske beskriuwing fan 'e Flakte-Kry, joech wittenskipper David G. Mandelbaum in folsleine omskriuwing fan 'e bou en it gebrûk fan 'e bizonfâle.

## Literatuer
*, *The Plains Cree: An Ethnographic, Historical, and Comparative Study*, New York, 1940 (Aims Pr Inc.), ISBN 978-0 40 41 56 268.
*, *Indians in the Fur Trade: Their Role as Trappers, Hunters, and Middlemen in the Lands Southwest of Hudson Bay, 1660-1870*, Toronto, 1998 (University of Toronto Press), ISBN 978-0 80 20 79 800.
John Tootoosis

**John Tootoosis** (Cut Knife (Saskatchewan), 18 july 1899 – dêre, 1 febrewaris 1989) wie in Kanadeesk aktivist, politikus en bestjoerder fan etnysk Yndiaansk komôf. 

## Libben en karriêre
Tootoosis waard yn 1899 berne yn it Poundmaker Reservaat 114 yn Cut Knife, yn 'e Kanadeeske provinsje Saskatchewan. Hy wie fan mingd etnysk komôf, mei't er sawol bloed fan 'e Kry (*Cree*) as fan 'e Stony (*Stoney*) hie. Hy wie de pakesizzer fan Giele Moddertekken, de broer fan it legindaryske Kry-opperhaad Bizonfâlemakker.

John Tootoosis wie tige begien mei it lot fan syn folk, en sadwaande ûntjoech er him al ier yn syn libben ta polityk aktivist, wêrby't er opkaam foar de rjochten fan 'e lânseigen befolking fan Kanada. Doe't yn 1946 de Uny fan Saskatchewaanske Yndianen (USI) oprjochte waard, tsjinne Tootoosis as earste foarsitter fan dy organisaasje. Letter beklaaide er ek oare funksjes yn it bestjoer.

Yn 1959, doe't de Uny reorganisearre waard ta de Federaasje fan Yndiaanske Naasjes yn Saskatchewan (FSIN), waard Tootoosis ek dêrfan de earste foarsitter. Yn 1970 waard er beneamd yn 'e nijfoarme senaat fan 'e FSIN, en neitiid tsjinne er njoggentjin jier lang as senator.

Tootoosis kaam yn 1989 te ferstjerren yn it Poundmaker Reservaat 114, yn 'e âlderdom fan 89 jier. Hy hie fjirtjin soannen en dochters, wêrûnder de akteur Gordon Tootoosis (1941-2011).

## Literatuer
* , *John Tootoosis: Biography of a Cree Leader*, Ottawa, 1982 (Golden Dog Press).
Middelskiereilân

It **Middelskiereilân** (Ingelsk: *Middle Peninsula*) is in skiereilân oan 'e Atlantyske kust fan 'e Amerikaanske steat Firginia. It sit yn it noardwesten fêst oan it fêstelân fan Firginia, en stiket nei it súdeasten ta út yn 'e Chesapeakebaai, in see-earm fan 'e Atlantyske Oseaan. It is eins it middelste fan in rige fan trije skiereilannen dy't de deselde rjochting út wize; benoarden it Middelskiereilân leit de Northern Neck en súdlik derfan leit it Firginia-skiereilân. It Middelskiereilân wurdt yn it noarden begrinzge troch de rivier de Rappahannock en yn it suden troch de rivier de York. De krite omfiemet seis countys, te witten: Essex, Gloucester, King and Queen, King William, Mathews en Middlesex, mei in mienskiplik oerflak fan 3.320&nbsp;km². De befolkingsgrutte fan it skiereilân bedroech yn 2007 krapoan 84.000 minsken, sadat de befolkingstichtens op 25,2 minsken de km² útkaam.

Oarspronklik waard it Middelskiereilân ûntgûn foar de tabakstylt, mar tsjintwurdich wurdt der yn it binnenlân benammen griente ferboud, wylst men oan 'e kust oan fiskerij docht. It is in lanlik gebiet sûnder folle yndustry, hoewol't yn it stedsje West Point in papierfabryk stiet. Foar de pleatslike ekonomy, benammen oan 'e kust en by de mûning fan 'e rivieren lâns, yn plakken as Tappahannock en Urbanna, is ek it toerisme fan belang, mei't der in protte oan wettersport dien wurdt. De beide súdlikste countys op it Middelskiereilân, Gloucester en Mathews, wurde tsjintwurdich sjoen as ûnderdiel fan 'e stêdekloft fan it saneamde Hampton Roads-gebiet (Virginia&nbsp;Beach-Norfolk-Newport&nbsp;News), dy't oant boppe de rivier de York ta rikt. Op 'e noarderein fan it skiereilân lizze it federale Pamunky Yndianereservaat fan 'e Pamunky Yndianestamme en it steatsreservaat fan 'e Mattapony Yndiaanske Naasje.
Firginia-skiereilân

It **Firginia-skiereilân** (Ingelsk: *Virginia Peninsula*) is in skiereilân oan 'e Atlantyske kust fan 'e Amerikaanske steat Firginia. It sit yn it noardwesten fêst oan it fêstelân fan Firginia, en stiket nei it súdeasten ta út yn 'e Chesapeakebaai, in see-earm fan 'e Atlantyske Oseaan. It is eins it súdlikste fan in rige fan trije skiereilannen dy't de deselde rjochting út wize; de oaren binne de Northern Neck en it Middelskiereilân. It Firginia-skiereilân wurdt yn it noarden begrinzge troch de rivier de York en yn it suden troch de rivier de James.

De krite omfiemet twa countys, te witten: James City County en York County, mei dêropta fjouwer ûnôfhinklike stêden, ntl.: Hampton, Newport News, Poquoson en Williamsburg. Yn totaal beslacht it Firginia-skiereilân in oerflak fan rom 1.910&nbsp;km². De totale befolking bedroech yn 2012 483.000 minsken, wat delkomt op sa'n 253 ynwenners de km², hoewol't dat getal foar it noardlike twatrêde part fan it skiereilân folle leger leit, mei't de grutte stêden Hampton (137.000 ynwenners) en Newport News (182.000 ynwenners) op 'e súdeastlike punt lizze. Newport News is feitliks de op fiif nei grutste stêd fan Firginia, en foarmet mei Hampton, mar ek mei de noch gruttere stêden Virginia&nbsp;Beach en Norfolk, dy't oare kant de rivier de James lizze, de stêdekloft fan it saneamde Hampton Roads-gebiet. 

It Firginia-skiereilân hat in lange koloniale skiednis, mei't it yn dizze krite wie dat de Ingelsen yn 1607 Jamestown stiften, harren âldste oan ien wei troch bewenne koloanje yn Noard-Amearika. Op it skiereilân leit ek Williamsburg, dat lange tiid de haadstêd fan Firginia wie, oant it regear yn 1780, ûnder de Amerikaanske Unôfhinklikheidsoarloch, fierder it lân yn fêstige waard, yn Richmond, om't Williamsburg te kwetsber foar oanfallen fan 'e Britske marine achte waard. Hjoed de dei stiet Williamsburg benammen bekend om it iepenloftmuseum Colonial Williamsburg, dat wijd is oan 'e koloniale tiid. It Belis fan Yorktown, de beslissende slach yn 'e Unôfhinklikheidsoarloch, fûn ek plak op it Firginia-skiereilân. Dêrby wisten de Amerikaanske rebellen ûnder lieding fan George Washington, stipe troch in Frânsk ekspedysjeleger ûnder de greve fan Rochambeau, yn 1781 it Britske leger fan generaal Charles Cornwallis ta oerjefte te twingen.

Under de Amerikaanske Boargeroarloch (1861-1865) fierde it Noardlike Leger yn 1862 in ynfaazje fan it Firginia-skiereilân út dy't bekend waard as de Skiereilânkampanje. Dêrby lânen de Noardlike troepen by Hampton Roads (de mûning fan 'e rivier de James), op 'e súdeastlike punt fan it skiereilân, en wie it de bedoeling dat se it skiereilân opmarsjearje soene en sa fierder nei de Súdlike haadstêd Richmond. Nei de Slach om Yorktown wisten de Noardliken ûnder generaal George B. McClellan troch te stjitten nei 'de poarten fan Richmond', mar fuortby de stêd blieken de sompen fan 'e rivier de Chickahominy in natuerlik fêstingwurk te wêzen dêr't de Súdliken efter stânhâlde koene, sadat de oarloch noch trije jier trochgie. Yn 'e tweintichste iuw waarden op it Firginia-skiereilân tal fan militêre bases oanlein, wêrûnder de Loftmachtbasis Langley en Fort Eustis.
Staar

**Staar** is de oantsjutting fan twa hiel ferskillende eachsykten, dy't beide late kinne ta blinens.

It wurd waard foar it earst brûkt oan de ein fan de 16e iuw troch Cornelis Kiliaan, doetiids fral noch yn de betsjutting fan katarakt, alhoewol't yn dy tiid beide oandwanings as ien en deselde beskôge waarden.

Om beide eachoandwanings te beneamen, is 'staar' dus gjin in gaadlike term. It is sadwaande nedich en brûk de namme fan de sykte sels:
*Katarakt (grize of grauwe staar): fertroebeling fan de eachlins. Dit kin feroarsake wurde troch in trauma of flugger ferrinne troch diabetes mellitus (sûkersykte). Katarakt wurdt tsjintwurdich ferholpen troch it fuortheljen fan de lins ûnder pleatslike ferdôving, de saneamde kataraktekstraksje („staaroperaasje”). De troebele lins wurdt ferfongen troch in ymplantaat. It is tsjintwurdich meast in polyklinyske yngreep.
*Glaukoom (griene staar): ferhege druk fan it glêsfocht yn de eachbol. Dit kin de eachsenuw (*nervus opticus*) skansearje. At dy skansearre is, bliuwt de skea en kin net oerbetterje. At it glaukoom op 'e tiid fêststeld wurdt binne der ferskate behannelingen mooglik, ôfhinklik fan de ûnderlizzende oarsaak.
Eastkust fan Firginia

De saneamde **Eastkust fan Firginia** (Ingelsk: *Eastern Shore of Virginia*) is net de eastlike kustline fan 'e Amerikaanske steat Firginia, mar in diel fan dy steat dat fan it fêstelân fan Firginia skaat wurdt troch de Chesapeakebaai, in see-earm fan 'e Atlantyske Oseaan. Eins soe it dus better 'it Firginiaanske diel fan 'e eastkust fan 'e Chesapeakebaai' neamd wurde kinne. De Eastkust fan Firginia omfiemet twa countys (Accomack en Northampton) dy't tegearre de súdpunt foarmje fan it Delmarva-skiereilân, mei in tal barriêre-eilannen dêropta. De Eastkust fan Firginia wurdt beswette troch de iepen Atlantyske Oseaan yn it easten en súdeasten en de Chesapeakebaai yn it súdwesten en westen. Yn it noarden sit it fêst oan 'e rest fan it Delmarva-skiereilân, dat bestiet út 'e oangrinzgjende Eastkust fan Marylân en út it (net-oangrinzgjende) folsleine grûngebiet fan 'e steat Delaware.

## Skiednis
De Eastkust fan Firginia waard yn 1634 troch kening Karel&nbsp;I oan 'e doetiidske Ingelske koloanje Firginia tafoege ûnder de namme fan **Accomac Shire**. Dêrmei wie it ien fan 'e acht oarspronklike *[[shire]]s* fan Firginia. Yn 1642 waard it gebiet troch de kolonisten omneamd ta Northampton County, mar doe't it yn 1663 opspjalten waard yn twa countys, kaam it noardlike part wer Accomac te hjitten. Yn 1670 waard Accomac County troch William Berkeley, de keninklike gûverneur fan 'e koloanje Firginia, wer opheft en by Northampton foege, mar it jiers dêrop draaide de Algemiene Assimblee fan Firginia dat beslút werom. Yn 1940 waard formeel de stavering mei in k (Accomack) oannommen.

## Geografy en demografy
De Eastkust fan Firginia is likernôch 110&nbsp;km lang fan noard nei súd en rûchwei 25&nbsp;km breed fan east nei west. It gebiet beslacht in oerflak fan 1.714&nbsp;km², mei in befolking fan krapoan 46.000 minsken yn 2010. De befolkingstichtens bedraacht 26,8 minsken de km². Troch de moderearjende ynfloed fan 'e Atlantyske Oseaan en de Chesapeakebaai hearsket der in seeklimaat, mei mylde simmers en winters. It lânskip is foar Amerikaanske begripen tige flak, en rint útinoar fan seenivo oant 15&nbsp;m dêrboppe. It is in lanlik gebiet mei sângrûn, dêr't benammen katoen, soajabeane en grienten ferboud wurde, en dêr't ek in grut tal hinnefokkerijen fêstige binne. Fierders wurdt der ek oan wynbou dien en wurdt oan 'e kust fansels fiskerij bedreaun.

Oan 'e noarderein fan 'e Atlantyske kust leit it plak Chincoteague, dat bekend stiet om it jierlikse byinoar driuwen fan 'e ferwyldere keppels Chincoteagueponnys fan it deunby leine eilân Assateague. Foar de westkust leit yn 'e Chesapeakebaai in oare toeristyske trekpleister, it eilân Tangier, dat syn eigen behâldende Elizabetaansk-Ingelske dialekt beholden hat. Yn it uterste suden wurdt de Eastkust fan Firginia sûnt 1964 mei it fêstelân fan Firginia ferbûn troch de 37&nbsp;km lange Chesapeakebaaibrêgetunnel ûnder de mûning fan 'e Chesapeakebaai troch nei de stêdekloft fan it saneamde Hampton Roads-gebiet (Virginia&nbsp;Beach-Norfolk-Newport&nbsp;News). De tunnel makket diel út fan 'e autowei U.S. Route 13.
Virginia (betsjuttingsside)

"**Virginia**" of "**Firginia**" hat yn de Wikipedy ferskate betsjuttings:

* Firginia (Ingelsk: *Virginia*), ien fan 'e 50 steaten fan 'e Feriene Steaten fan Amearika
* Virginia (famkesnamme), in famkesnamme fan Latynsk komôf

## Oare betsjuttings
### Geografy
#### Feriene Steaten
;gebieten
* Koloanje Firgina, in Ingelske en letter Britske koloanje yn Noard-Amearika (1607-1783)
* Firginia-skiereilân, in skiereilân yn 'e Amerikaanske steat Firginia
* West-Firginia, ien fan 'e 50 steaten fan 'e Feriene Steaten fan Amearika
* Noardlik Firginia, it noardlike part fan 'e Amerikaanske steat Firginia
;plakken
* Virginia (Illinois), in plak yn 'e Amerikaanske steat Illinois
* Virginia (Kalifornje), in plak yn 'e Amerikaanske steat Kalifornje
* Virginia (Minnesota), in plak yn 'e Amerikaanske steat Minnesota
* Virginia (Missoury), in plak yn 'e Amerikaanske steat Missoury
* Virginia (Nebraska), in plak yn 'e Amerikaanske steat Nebraska
#### Oare lannen
* Virginia (Queenslân), in plak yn 'e Australyske steat Queenslân
* Virginia (Súd-Austraalje), in plak yn 'e Australyske steat Súd-Austraalje
* Virgínia (Brazylje), in plak yn Brazylje
* Virginia (Hondoeras), in plak yn Hondoeras
* Virginia (Ierlân), in plak yn Ierlân
* Virginia (Ontario), in plak yn 'e Kanadeeske provinsje Ontario
* Virginia (Libearia), in plak yn Libearia
* Virginia (Súd-Afrika), in plak yn Súd-Afrika
* La Virginia, in plak yn Kolombia

### Fermaak
#### Films
* ''Virginia'' (film út 1941), in Amerikaanske film út 1941
* ''Virginia'' (film út 2010), in Amerikaanske film út 2010
#### Literatuer
* ''Virginia'' (roman), in roman fan Ellen Glasgow út 1913
#### Fideospultsjes
* ''Virginia'' (fideospultsje), in fideospultsje út 2016
#### Muzyk
* ''Virginia'' (opera fan Mercadante), in opera fan Saverio Mercadante út 1866
* ''Virginia'' (opera fan Montero), in opera fan José Ángel Montero út 1873
* ''Virginia'' (folksliet), in liet skreaun troch Dixie en Tom T. Hall dat kâns makket om it offisjele folksliet fan 'e Amerikaanske steat Firginia te wurden
* ''Virginia'' (liet fan Tori Amos), in liet fan Tori Amos út 2002

### Oar
* ''Virginia'' (skaai), in skaai fan slangen
* Virginia (tabak), in soarte tabak dy't oarspronklik ôfkomstich wie út 'e Amerikaanske steat Firginia
Alexa Nicole

**Alexa Nicole**, echte namme: **Sophie Aldrete** (yn Orange County (Kalifornje), 24 april 1987), is in Amerikaansk neakenmodel, stripper en pornografysk aktrise fan etnysk Meksikaansk komôf. Har artystenamme wurdt ek wol stavere as **Aleksa Nicole** (en soms misstavere as Aleska Nicole). Hja sette yn 2009 útein mei in wurkpaad yn 'e Amerikaanske pornoyndustry en spile yn in grut tal films. 

## Libben en karriêre
Alexa Nicole waard yn 1987 berne yn Orange County, yn it suden fan 'e steat Kalifornje,. Hja is in dochter fan ymmigranten út Meksiko, en groeide op yn Los Angeles. Hja kaam foar it earst yn oanrekking mei de Amerikaanske pornoyndustry doe't se oansprutsen waard troch in talintescout foar in lytse ympressariaat. Yn 2009, doe't se 22 jier wie, makke se har debút yn in pornografyske film.

Neffens de Internet Adult Film Database (IAFD) hat Alexa Nicole sûnt yn mear as 180 films spile, û.m. foar sokke foaroansteande labels as Hustler Video, Evil Angel, Digital Sin, Devil's Film, Digital Playground, Zero Tolerance, Jules Jordan Video, Wicked Pictures, Vivid Entertainment, Elegant Angel, Red Light District, Diabolic Video, Penthouse en Adam & Eve. Ek hat se wol wurke foar minder bekende filmstudio's, lykas West Coast Productions, Pure Play Media, Mike Adriano Media, Third Degree Films en Seymore Butts Home Movies. Teffens hat se in protte yn 't spier west foar pornosites op it ynternet, wêrûnder BangBros, Reality Kings, Brazzers en Naughty America.

Njonken har akteurwurk is Alexa Nicole ek aktyf as neakenmodel, wêrby't se mei fotoreportaazjes yn in breed ferskaat oan neaken- en pornoblêden stien hat, en as stripper, wêrby't se as *[[feature dancer]]* by stripklubs yn 'e hiele Feriene Steaten lâns reizget. Yn 2010 wurke se mei oan 'e fideoklip fan it nûmer *Raise Your Glass*, fan 'e Amerikaanske sjongster Pink. Dêryn wie Alexa Nicole mei trije oare neakenmodellen fan it ympressariaat LA Direct Models blyndoeke te sjen, wylst se molken waarden om in flesse te foljen dêr't neitiid in keal út boarnd waard.

## Lichemsskaaimerken
Alexa Nicole is in Latina fan blank ras, mei brune eagen en brún hier. Neffens har offisjele opjefte is se 1.54&nbsp;m lang, mei in gewicht fan 48&nbsp;kg, en kupmaat 32D. Dêrfoar ûndergie hja yn augustus 2010 in boarstfergruttingsoperaasje. Foartiid hie Alexa Nicole in C-kup. Behalven piercings troch har earlellen hat hja ek in nâlpiercing, mar tatoeaazjes hat hja net.

## Keppelings om utens
* Offisjele webside fan Alexa Nicole
* Biografy en filmografy fan Alexa Nicole yn 'e ''Internet Movie Database'' (IMDb)
* Biografyske gegevens en filmografy fan Alexa Nicole yn 'e ''Internet Adult Film Database'' (IAFD)
* Biografyske gegevens fan Alexa Nicole op ''FreeOnes''
* Biografyske gegevens fan Alexa Nicole op ''Babepedia''
Reis

In **reis** is de frijwillige ferpleatsing fan ien of mear persoanen fan in beskaat plak nei in oar beskaat plak. In koartere reis wurdt ek wol in **trip** (fan it Ingelske *trip*) neamd. Yn tiidwurdlike foarm hjit dit proses **reizgjen**, en immen dy't it docht, is in **reizger** of **reiziger** (man) of in **reizichster** (frou). Ornaris hawwe reizgers in beskate mjitte oan bagaazje by harren. De meast gongbere ferfiermiddels om in reis ôf te lizzen, binne te foet, op 'e fyts, bromfyts of motorfyts, yn 'e auto, frachtauto of trein, op in boat of skip of yn it fleantúch of yn in helikopter. As in reis oer lân giet, sprekt men inkeld wol fan in **lânreis**, ta ûnderskie fan in reis oer wetter (in **boatreis** of in **seereis**) of in reis wêrby't men gebrûk makket fan 'e loftfeart (in **loftreis**). As men mei it spoar giet, sprekt men wol fan in **treinreis**.

Reizen kinne ûndernommen wurde om in grut ferskaat oan redens. Sa reizgje de measte minsken eltse wurkdei fan hûs nei harren wurkplak en werom. As dy beide lokaasjes relatyf deun byinoar lizze, sprekt men meastal net fan in reis, mar as se fierder útinoar lizze hat men it al gau oer in wen-wurktrip. Lju dy't eltse dei ridlik fier nei harren wurk ta reizgje moatte, neamd men forinzen. De tiid dy't se oan it reizgjen kwyt binne, hjit de reistiid. In sakereis of tsjinstreis makket men ek foar jins wurk, mar dêrby reizget men fierder fan hûs ôf, faak sels om utens, foar in spesifike put. In fakânsjereis is in reis wêrby't men earne hinne giet om dêr by wize fan ûntspanning in beheinde mjitte oan frije tiid troch te bringen. In beafeart is in reis om in oard mei in bysûndere religieuze betsjutting te besykjen. In ûntdekkingsreis of ekspedysje is in tocht dy't ûndernommen wurdt om ûnbekende plakken te ûntdekken. By in ferhuzing reizget men nei in oar plak ta om jin dêr nei wenjen te setten; as dat oare plak yn in oar lân leit, sprekt men fan in emigraasje.
Opstanningskatedraal (Chanty-Mansyjsk)

De **Katedraal fan 'e Ferrizenis fan 'e Hear** (Russysk: Кафедральный собор Воскресения Христова; *Kafedralny sobor Vozkresenija Christova*) is in Russysk-otterdokse tsjerke yn 'e Russyske stêd Chanty-Mansyjsk.

## Skiednis
Yn 1988, by de fiering fan 1000 jier kristendom yn Ruslân, keas biskop Antonius fan Tobolsk en Tjûmen it plak út foar de bou fan in nij tsjerkekompleks. Op it plak waard earst in krús delset, dêr't otterdokse minsken byinoar kamen om te bidden en it hâlden fan prosesjes. Op 10 desimber 1999 fûn it lizzen fan 'e earste stien mei de ynskripsje 'Yn namme fan de Heit, de Soan en de Hillige Geast!' plak. 

De doedestiidske patriarch fan 'e Russysk-otterdokske Tsjerke, Aleksius II, besocht it bouplak yn 2001. 

Yn 2005 waard der foar it earst yn 'e nije Opstanningstsjerke in Godlike Liturgy opdroegen.       

Op 19 septimber 2013 waard troch patriarch Kirill de rite fan 'e grutte konsekraasje útfierd en oanslutend de Godlike Liturgy opdroegen.

## Arsjitektuer

De yn 'e tradysje fan 'e Russyske arsjitektuer út de jierren 1830-1890 boude katedraal makket diel út fan in grutter kompleks, besteande út de katedraal sels, in frijsteande klokkentoer, in aparte, oan Vladimir wijde dooptsjerke, in oan 'e otterdokse hilligen Syrillus en Metodius wijde kapel en in otterdokse skoalle. De hichte fan de sintrale koepel fan 'e katedraal is 60 meter, wylst de klokketoer 62 meter mjit. Yn 'e toer hingje 12 klokken, dy't yn Moskou getten waarden en wêrfan't de swierste 10 ton weecht.   

It ynterieur fan 'e katedraal is yn Servysk-byzantynske styl beskildere. Yn 'e katedraal stiet in ikonostaze fan trije rigen. It sintrale alter is wijd oan 'e Opstanning, de beide sydalters oan Aleksander Nevski en de Alderheljen fan Sibearje.

## Keppeling om utens
*  Side fan de katedraal
Louise Germaine

**Louise Germaine** (folút: **Tina Louise Germaine**; Margate, 1971) is in Britsk model en aktrise fan Ingelsk komôf. Hja waard benammen bekend fan har rol yn 'e tillefyzjesearje *Lipstick on Your Collar*.

## Libben en karriêre
Germaine waard yn 1971 berne yn Margate, in baaiplak yn it Súdingelske greefskip Kent. Har heit, David Germaine, pykte al foàr har berte út en liet har mem Yvonne Reid sitte wylst se swier wie en twa lytse bern, Germaine har bruorren Ian en Mark, te fersoargjen hie. Op 'e legere skoalle waard Germaine *Tin Ribs* neamd, om't se doe sa meager wie, mar ûnder de puberteit ûntpopte it ûnsjogge jonge pykje har ta in kreaze frou, en begûn se in karriêre as model.

Omtrint 1990 sette Germaine ek útein mei aktearjen. Dêrby krige se de measte bekendheid mei har haadrol as de ûvreuze Sylvia Berry yn 'e tillefyzjesearje *Lipstick on Your Collar*, út 1993. Letter spile se ek it keamerfamke Kate Hargreaves yn 'e seisdielige komeedzjerige *House of Windsor*, út 1994. 

Op 14 febrewaris 1994 troude Germaine oan 'e igge fan it skildereftige Loch Lomond, yn 'e Skotske Heechlannen, mei hierknipper Lea Carter (1964), dy't de bêste freon fan ien fan har bruorren wie en dy't se sadwaande al har hiele libben koe. Yn maaie 1995 krigen hja in dochterke, dat Daisy Louise kaam te hjitten.

## Keppelings om utens
*  Folsleine filmografy fan Louise Germaine yn 'e ''Internet Movie Database'' (IMDb)
Moluntha

**Moluntha** of **Malunthy** (yn it gebiet besuden de Grutte Marren, ±1692 – yn Ohio, novimber 1786) wie in opperhaad fan 'e Sjâny (*Shawnee*), in Yndiaansk folk út it gebiet fan 'e Grutte Marren fan Noard-Amearika. Hy late de Sjâny nei de dea fan Maïsstâle en wie troud mei dy syn suster Nonhelema. Hy waard fermoarde troch in Amerikaanske legerofsier.

## Libben
Moluntha moat omtrint 1692 berne wêze earne yn 'e krite besuden de Grutte Marren fan Noard-Amearika, mooglik yn wat no Ohio of westlik Pennsylvania is. Oer syn jonge jierren is net folle bekend, hoewol't er al ier in opperhaad fan 'e Sjâny wurden wêze moat. Doe't er al op jierren wie, troude er mei Nonhelema, de suster fan it Sjâny-opperhaad Maïsstâle, dy't sels ek in foaroansteand liedster fan har folk wie. Moluntha wie har trêde man.

Under de Amerikaanske Unôfhinklikheidsoarloch focht Moluntha yn 1778 oan 'e kant fan 'e Britten tsjin 'e jonge Feriene Steaten by it Belis fan Boonesborough. Under de Noardwestlike Yndiaanske Oarloch, doe't it Amerikaanske Leger ûnder de generaals Richard Butler en George Rogers Clark de Sjâny mei ferdylging bedrige, wie Moluntha yn 1786 ien fan 'e opperhaden dy't belies joegen en mei de Amerikanen it Ferdrach fan Fort Finney sleaten.

Datselde jiers fierden Amerikaanske troepen ûnder generaal Benjamin Logan de saneamde Oerfal fan Logan út om it ferset te brekken fan it diel fan 'e Sjâny dat noch net omlyk woe. Dêrby oardere Logan syn manskippen dúdlik om alle Yndianen dy't har oerjoegen te sparjen. Under de oerfal kaam in William Lytle Moluntha tenei, dy't him daliks oerjoech, mei de ferdrachstekst yn 'e hân en in Amerikaanske flagge oer it skouder drapearre. Hy waard yn bewarring pleatst by de ofsier Hugh McGary, wêrby't Logan syn befel nochris werhelle oangeande de behanneling fan Yndianen dy't har oerjûn hiene.

McGary hie earder yn 'e oarloch lykwols in nederlaach tsjin 'e Britten en harren Yndiaanske bûnsgenoaten lit yn 'e Slach by Blue Licks, en frege Moluntha oft dy ek meifochten hie yn dat treffen. Moluntha, dy't mar breklik Ingelsk spriek, misbegriep de fraach en antwurde befêstigjend. Dêrop pake McGary in bile op en sloech it 94-jierrige opperhaad de plasse yn, dat er it bestoar. Logan ûnthefte McGary neitiid út syn funksje en klage him oan foar de kriichsried. Moluntha syn minderjierrige soan Spemica-Lawba oerlibbe de Oerfal fan Logan. De generaal naam him mei werom nei Kentucky dêr't er him sels grutbrocht. De jonge kaam úteinlik bekend te stean as Kaptein Logan.
Flechtich seksueel kontakt

**Flechtich seksueel kontakt** is in foarm fan minsklike seksuële aktiviteit dy't los stiet fan eltse relaasje op it mêd fan romantyk of leafde. Ynstee ymplisearret dizze foarm fan seks in ôfwêzigens fan tawijing, fan in emosjonele bân of sels fan bekendheid tusken de dejingen dy't har deroan oerjouwe. Foarbylden fan flechtich seksueel kontakt binne seks yn flechtige relaasjes, anonime seks, onenightstands, friends with benefits ("freonen mei foardielen"), bûtenhoulikse seks, prostitúsje en swinging. Sûnt de yntroduksje fan it ynternet is flechtich seksueel kontakt folle makliker te regeljen wurden troch it bestean fan datingsites. Yn Noard-Amearika stiet de *[[spring break]]* (foarjiersfakânsje) yn it heger ûnderwiis derom bekend dat studinten har dan yn toeriste-oarden yn Floarida en Meksiko, lykas Daytona Beach, Panama City Beach, Cancún en Acapulco, massaal oerjaan soene oan flechtich seksueel kontakt.

Hoe't der tsjin flechtich seksueel kontakt oansjoen wurdt, ferskilt fan lân ta lân, wêrby't de beide ekstremen útinoar rinne fan ferhearliking fan 'e saneamde frije leafde oant it oplizzen fan in swiere finzenisstraf of sels de deastraf. Sokke swiere bestraffings binne foarbeholden oan tige konservative en faak ek strang religieuze maatskippijen, dêr't eltse foarm fan geslachtsmienskip bûten in heteroseksueel houlik in soartgelikense reäksje oproppe soe. Mar sels binnen in frije kultuer lykas Nederlân wurdt der yn ûnderskate dielen fan 'e maatskippij hiel ferskillend tsjin flechtich seksueel kontakt oansjoen. Hjoed de dei is eltse foarm fan seksueel kontakt bûten in heteroseksueel houlik yllegaal yn in stikmannich islamityske lannen: Afganistan, de Feriene Arabyske Emiraten, Iraan, Jemen, Koeweit, de Malediven, Marokko, Mauretaanje, Omaan, Pakistan, Saûdy-Araabje en Sûdaan. Histoarysk gou lykwols itselde yn kristlike Jeropeeske lannen.
Friends with benefits

***Friends with benefits*** ("freonen mei foardielen") is in Ingelske tem dy't sûnt likernôch 2005 in rûnom brûkte beneaming wurden is foar freonen (yn 'e regel in man en in frou), dy't njonken harren freonskip ek (wolris) geslachtsferkear (hân) hawwe, om gjin oare reden as om oan harren seksuële behoeften te foldwaan. Sokke persoanen wurde mei in wat ûnfatsoenliker oantsjutting ek wol ***fuck buddies*** ("neukmaatsjes") neamd. *Friends with benefits* binne in foarm fan flechtich seksueel kontakt dy't folslein los stiet fan in relaasje op it mêd fan romantyk of leafde. De term waard popularisearre troch in stikmannich Amerikaanske mediaproduksjes, wêrfan't de bekendste de film *[[Friends with Benefits (film)|Friends with Benefits]]* út 2011 wie, fan regisseur Will Gluck, mei yn 'e haadrollen Justin Timberlake en Mila Kunis. Dat is in romantyske komeedzje wêryn't úteinlik blykt dat gefoelens en in seksuële relaasje net útinoar te hâlden binne, sadat de beide haadpersoanen dochs fereale opinoar reitsje mei alle gefolgen dy't dat opsmyt.
Edward F. Cline

**Edward (Eddie) F. Cline** (Kenosha (Wiskonsin), 7 novimber 1892 – Hollywood, 22 maaie 1961) wie in Amerikaansk filmregisseur en akteur.

## Wurkpaad
Edward F. Cline wie ynearste toanielakteur. Yn 1914 hie er syn filmdebút mei de rol fan plysje yn *The Knockout*. Fan dat jier ôf oan wurke er ek as senarioskriuwer foar filmprodusint Mack Sennett (Keystone Studios). Yn dy syn studio assistearre er Charlie Chaplin by guon koarte films dy't dy dêr makke. Yn 1916 draaide er syn earste spylfilm. Hy regissearre yn totaal 167 films. Hy is fral bekend fan syn komeedzjes mei Buster Keaton en W.C. Fields. Yn 1951 makke er de telefyzjerige *Life with Buster Keaton*.

## Filmografy <small>(in kar)</small>
* 1923: *[[Circus Days]]*
* 1923: *[[Three Ages]]*
* 1924: *[[Captain January]]*
* 1924: *[[Little Robinson Crusoe]]*
* 1924: *[[Along Came Ruth]]* 
* 1925: *[[The Rag Man]]*
* 1925: *[[Old Clothes]]*
* 1927: *[[Let It Rain]]*
* 1927: *[[Soft Cushions]]* 
* 1928: *[[Ladies' Night in a Turkish Bath]]*
* 1929: *[[The Forward Pass]]*
* 1930: *[[In the Next Room]]*
* 1930: *[[Sweet Mama]]*
* 1930: *[[Leathernecking]]*
* 1930: *[[The Widow from Chicago]]*
* 1930: *[[Hook, Line and Sinker]]*
* 1931: *[[The Naughty Flirt]]*
* 1931: *[[Cracked Nuts]]*
* 1932: *[[Million Dollar Legs (1932)|Million Dollar Legs]]*
* 1933: *[[Parole Girl]]*
* 1933: *[[So This Is Africa]]*
* 1934: *[[Fighting to Live]]*
* 1934: *[[Peck's Bad Boy (1934)|Peck's Bad Boy]]*
* 1934: *[[The Dude Ranger]]*
* 1937: *[[On Again-Off Again]]*
* 1937: *[[Forty Naughty Girls]]*
* 1937: *[[High Flyers]]*
* 1938: *[[Hawaii Calls]]*
* 1938: *[[Go Chase Yourself]]*
* 1938: *[[Breaking the Ice (film)|Breaking the Ice]]*
* 1938: *[[Peck's Bad Boy with the Circus]]*
* 1940: *[[My Little Chickadee]]*
* 1940: *[[The Villain Still Pursued Her]]*
* 1940: *[[The Bank Dick]]*
* 1941: *[[Never Give a Sucker an Even Break]]*
* 1942: *[[Private Snuffy Smith]]*
* 1942: *[[What's Cookin'?]]*
* 1942: *[[Private Buckaroo]]*
* 1942: *[[Give Out, Sisters]]*
* 1943: *[[Crazy House]]*
* 1944: *[[Hat Check Honey]]*
* 1946: *[[Bringing Up Father (1946)|Bringing Up Father]]*
* 1947: *[[Jiggs and Maggie in Society]]*
Nika Noire

**Nika Noire**, echte namme: **Svitlana Zjûlikova** (Oekraynsk: **Світлана Жуліква**, sekuerdere transliteraasje: **Svitlana Žulikova**; Zaporizja, 8 desimber 1984), is in rêstend Oekraynsk neakenmodel en pornografysk aktrise, dy't ek wol gebrûk makke fan 'e artystenammen Nika Blue, Nika James, Nikki Noir, en koartwei Nika. Hja sette yn 2007 útein mei in wurkpaad yn 'e Amerikaanske pornoyndustry en spile yn frijwat films. Yn 2014 beëinige Noire har karriêre as pornoaktrise.

## Libben en karriêre
Noire waard yn 1984 berne yn Zaporizja (Запоріжжя, sekuerdere transliteraasje: Zaporižžja), yn 'e Sovjet-tiid in skoft Aleksandrovsk neamd, in stêd yn 'e súdeastlike Oekraïne, oan 'e igge fan 'e rivier de Dnjepr. Hja groeide op yn in maatskiplik behâldend gesin, en kaam oarspronklik nei de Feriene Steaten ta mei as doel om better Ingelsk te learen. Fanwegen har skientme waard se dêr lykwols op in stuit frege as model foar glamourfotografy, en al rillegau posearre hja ek bleat foar neakenblêden.

Yn 2007, doe't se 23 jier wie, makke Noire har debút yn in pornografyske film. Neffens de Internet Adult Film Database (IAFD) spile se yn totaal yn mear as 225 films, û.m. foar sokke foaroansteande labels as Devil's Film, New Sensations, Evil Angel, Jules Jordan Video, Digital Playground, Zero Tolerance, Sin City, Hustler Video, Wicked Pictures, Vivid Entertainment, Penthouse, Anabolic Video, Digital Sin, Elegant Angel, Red Light District, Diabolic Video en Adam & Eve.

Dêrnjonken hat Noire ek wol wurke foar minder bekende filmstudio's, lykas Legend Video, Shane's World, West Coast Productions, Pure Play Media en Third Degree Films. Teffens wie se in protte yn 't spier foar pornowebsiden op it ynternet, lykas Brazzers, Dogfart en Muffia. Yn 2010 waard se nominearre foar de XRCO Award yn 'e kategory orgastysk oraliste. Yn 2014 loek Noire har nei sân jier werom út 'e pornoyndustry, neffens in geroft om't se in fêste relaasje krigen hie en trouwe en in gesin stiftsje woe.

## Lichemsskaaimerken
Nika Noire is blank, mei grize eagen en brún hier. Neffens har offisjele opjefte is se 1.78&nbsp;m lang, mei in gewicht fan 59&nbsp;kg, en kupmaat 34D, dêr't se in boarstfergruttingsoperaasje foar ûndergien hat. Behalven troch har earlellen hat Noire gjin piercings, en likemin hat hja tatoeaazjes.

## Prizen en nominaasjes

## Keppelings om utens
* Offisjele webside fan Nika Noire (deade link)
* Biografy en filmografy fan Nika Noire yn 'e ''Internet Movie Database'' (IMDb)
* Biografyske gegevens en filmografy fan Nika Noire yn 'e ''Internet Adult Film Database'' (IAFD)
* Biografyske gegevens fan Nika Noire op ''FreeOnes''
Ouse (Yorkshire)

De **Ouse** is in rivier yn it Ingelske greefskip Noard-Yorkshire. De rivier komt út de Ure yn Cuddy Shaw Reach by Linton-on-Ouse op likernôch 6 myl streamôf fan de gearrin fan de Swale en de Ure. Dêrnei rint de rivier troch York en troch Selby en Goole en rint dan gear mei de Trent yn Trent Falls, ûnder it doarpke Faxfleet, en foarmet sadwaande it estuarium fan de Humber.

De Ouse is sa'n 84 km lang, tegearre mei de Ure sa'n 208 km.

It wurd 'ouse' is in hiel gewoane namme foar rivieren yn Ingelân; it komt fan it Keltyske wurd *usa*, dat 'wetter' bestjut.

Ofbyld:Ouse near Beningbrough.JPG|De Ouse
File:River Ouse in York.JPG|De Ouse yn York
Ure

De **Ure** is in rivier yn Noard-Yorkshire yn Ingelân. It is de wichtichste rivier fan Wensleydale, ien fan de 'dellingen fan Yorkshire', ferneamd nei it doarp Wensley en net nei in rivier. Eartiids hiet dy delling Yoredale. Beëasten Boroughbridge komt de Swale by de Ure. Op sa'n 10 kilometer streamôf fan syn gearrin mei de Swale komt de folle lytsere Ouse Gill Beck by Cuddy Shaw Reach (ûnder Linton-on-Ouse) út yn de Ure. Dêr feroaret de rivier fan namme en wurdt er de Ouse. 

De Ure ûntspringt op in hichte fan 640 m., is 119 kilometer lang en is oer in lingte fan 21 kilometer befarber.


File:A bend in the Ure - geograph.org.uk - 1402643.jpg|De Ure
File:Aysgarth Falls, Lower section, River Ure.JPG|Leechste part fan de Aysgarth Falls yn de Ure
File:B6265 road bridge over River Ure.jpg|De B6265 rint oer de Ure by Bridge Hewick
Noard-Yorkshire

**Noard-Yorkshire** (Ingelsk: *North Yorkshire*) is in greefskip (*shire county*) yn de Ingelske regio Yorkshire en de Humber, dat oprjochte waard n 1974. It hat 1.072.600 ynwenners (2014). It oerflak beslacht 8037,6&nbsp;km2, wêrmei't it it grutste greefskip fan Ingelân is.

It greefskip grinzet oan East Riding of Yorkshire, Súd-Yorkshire, West-Yorkshire, Lancashire, Cumbria en Durham.

## Demografy
Fan de befolking is 18,2 % âder as 65 jier. De wurkleazens berint 2,4 % fan de beropsbefolking (neffens folkstelling 2001).
Fan de befolking is 92.3% blank, 2.0% (Súd)-Aziatysk en 0.6% swart.

It ynwennertal gie omheech fan likernôch 541.800 yn 1991 nei 569.660 yn 2001, nei 1.072.600 yn 2014.

## Distrikten

## Plakken
* Harrogate
* Haxby
* Huntington
* Knaresborough
* Middlesbrough
* Northallerton
* Osmotherley
* Pateley Bridge
* Redcar
* Richmond
* Ripon
* Scarborough
* Selby
* Skipton
* Tadcaster
* Thornaby-on-Tees
* Whitby
* Yarm
* York
Laurent-Charles Maréchal

**Laurent-Charles Maréchal** (Metz, 27 jannewaris 1801 – Bar-le-Duc, 17 jannewaris 1887) wie in Frânsk keunstskilder.

## Biografy
Charles-Laurent Maréchal kaam út in earme húshâlding yn Metz. Hy learde foar sealmakker, mar syn hert lei by de keunst en rillegau reizge er nei Parys, dêr't er ferskate jierren learling fan Jean-Baptiste Regnault wie. Yn 1825 gie er werom nei Metz en it jier dêrop die er mei oan de Eksposysje fan it Departemint fan de Maas; it skilderij 'Job' smiet him de earste klasse sulveren medalje op.

Yn 1831 besocht er kening Louis Philippe I yn Metz en liet him syn skilderij 'Gebed' sjen, dat in earfolle fermelding krige yn de 'salon' fan dat jier. Under syn oare oaljeverven binne 'Masaccio as jonge,' 'De rispinge' en de 'Apoteösis fan St. Katherine' dy't er yn 1842 foar de Katedraal fan Metz skildere. Hy gie lykwols úteinlik fan oaljeverve oar op pastel, in gaadliker medium foar syn frije, sketseftige styl. Mei dat medium makke er in grut tal wurken, lykas 'Sisters of Misery,' 'Hongaarske houthakkers' (1840), *La Petite Gitana* (1841), 'Frije tiid,' 'Need,' 'De learlingen,' &c., wêrfoar't er efter elkoar medaljes fan de tredde, twadde en earste klasse ûntfong.

Wichtiger as dit wurk wie lykwols it bedriuw dat er yn syn berteplak stichte, it meitsjen fan brânskildere glês. Datsoarte wurk, útstald op de Grutte Eksposysje fan 1851, krige er in medalje earste klasse foar; en de twa grutte hemicycles, dy't er útfierde foar it Palais de l'Industris fan Parys yn 1855, leveren him de ûnderskieding ofsier fan it Légion d'Honneur yn 1846 op. Sûnt Charles-Laurent Maréchal dekorearre in grut tal fan de foarneamste tsjerken yn Frankryk mei brânskildere ramen; yn Parys, St. Vincent de Paul, St. Clotilda, St. Valere; de katedralen fan Troyes, Metz, Cambray, Limoges en in mannichte parochytsjerken, te folle om op te neamen. Charles-Laurent Maréchal stoar yn Bar-le-Duc yn 1887.

Charles-Raphaël Maréchal (1818 Metz -1886 Parys), syn soan wie in knap sjenreskilder. Syn 'Simom,' *Halt at Evening*, en 'De skipbreklingen' waarden útstald yn 1853 en 1857.


Les Cordeliers. Épisode du siège de Metz by Laurent Charles Maréchal 2.jpg|*Les Cordeliers*. Episoade út it belis fan Metz
File:Laurent-Charles Maréchal autoportrait mg 9491.jpg|Selsportret mei 35 jier
Jozef Maria Hoëné-Wronski--Laurent-Charles Maréchal mg 9487.jpg|Józef Maria Hoene-Wroński
Petsjenga-kleaster

It **Petsjenga-kleaster** (Russysk: Печенгский монастырь, Finsk: *Petsamon luostari*) wie foar lange tiid it noardlikste kleaster fan 'e wrâld. It otterdokse kleaster waard oprjochte yn 1533 troch Trifon, in letter hillich ferklearre muonts út Novgorod, op in plak dêr't de rivier Petsjenga yn it Petsjengafjord útmûnet, 135 km west fan 'e stêd Moermansk op it skiereilân Kola.

## Skiednis
Trifon wie fan doel mei it kleaster de lokale Skoltsamen ta it kristendom te bekearen en te demonstrearjen dat sels yn 'e meast ûnherberchsume gebieten it leauwe ta bloei komme koe. Syn foarbyld waard folge troch in soad oare Russyske muontsen en yn 1572 wennen der al likernôch 50 muontsen en 200 lekebruorren yn it kleaster.

Yn desimber 1589, seis jier nei it ferstjerren fan Trifon, waard it houten kleaster plondere en yn 'e brân stutsen troch in ûnder de Sweedske kroan operearjend Finsk detasjemint. In soad muontsen en lekebruorren ferlearen by dy oanfal it libben en dêrmei kaam in ein oan Trifon's kleaster. Besletten waard in nij kleaster by de stêd Kola op te bouwen, mar dat waard yn 1619 troch brân troffen. It kleaster krige wer in oar plak en no oan 'e oare kant fan 'e rivier, mar in dekreet fan keizerinne Katarina II makke yn 1764 in ein oan it monastike libben.

Mei de russifikaasje fan it eilân tsjin 'e ein fan 'e 19e iuw waard per dekreet fan 'e Hillige Synoade it kleaster Petsjenga wer opboud op it oarspronklike plak yn 1886.  

## Nei de oktoberrevolúsje
Yn 1920 foel it gebiet en dus ek it kleaster oan it sûnt 1917 ûnôfhinklike Finlân ta. Dêrmei ûntkaam it kleaster oan 'e slutingsweach fan kleasters, dy't Ruslân nei de Oktoberrevolúsje oerspielde. Oan 'e ein fan 'e Ferfolchkriich yn 1944 flechten de muontsen foar it optsjende Reade Leger nei it binnenlân fan Finlân. De kleastergebouwen waarden troch de oarloch ferneatige. Petsjenga waard by de Sovjet-Uny ynlive en de ferjage muontsen fûnen in nij plak yn it kleaster Uusi Valamo ("Nij Valamo") yn it Finske Heinävesi, dat yn 1940 troch flechtsjende muontsen fan it kleaster Valaam (Finsk: Valamo) stifte wie. Oant 1984, doe't de lêste muonts yn 'e âldens fan 110 jier ferstoar, foarmen de muontsen fan Petsjenga dêr in aparte bruorskip yn it kleaster.

## Restauraasje

Yn 1997 kundige de Russysk-Otterdokse Tsjerke oan it monastike libben nij libben yn te blazen, mar in brân op 1 desimber 2007 ferneatige de tsjerke fan it kleaster. Besletten waard om it kleaster doe wer op te bouwen yn Luostrari, op 'e histoaryske lokaasje en sa't it oan it begjin fan de 20e iuw der útsjoen hie. Yn desimber 2012 waard de Trije-ienheidstsjerke ynwijd. Sûnt 2018 waard de nije Trifontsjerke oan it kompleks tafoege.
Krypetski-kleaster

It **Krypetski-kleaster**, offisjeel it **Kleaster fan Sint-Jehannes de Evangelist** (Russysk: Крыпецкий Иоанно-Богословский монастырь; transliterearre: *Krypetski Ioanno-Voroslovski Monastir*) is in otterdoks kleaster op likernôch twaëntwintich kilometer fan Pskov, yn 'e oblast Pskov, Ruslân. 

## Skiednis
It kleaster waard yn 1485 yn 'e moerassen stifte troch de Servyske muonts Savva Kripetski. Fan Savva is net folle bekend, útsein dat hy fan 'e Berch Atos kaam. Hy wenne earst yn it Snetogorski-kleaster fan 'e Berte fan 'e Mem fan 'e Jongfaam, net fier fan 'e stêd Pskov ôf, mar socht dêrnei leaver de stilte en de iensumens op. Savva's kleaster wie ien fan 'e lêste ûnôfhinklike kleasters fan 'e Republyk Pskov, dy't yn 1510 by it Grutfoarstedom Moskou foege waard. Savva stoar op 28 august 1495 en waard begroeven yn 'e houten katedraal, dy't yn 1547 ferfongen waard troch de hjoeddeiske stiennen katedraal.

Tsjin de ein fan 'e 17e iuw ferfoel it kleaster yn earmoed. Nei jierren fan ferwaarloazing, waard it yn 'e 18e iuw wer renovearre. Yn it kleaster wenne yn 'e twadde helte fan 'e 19e iuw de muonts Antonius (1841-1903), dy't bekend waard fanwegen syn hillich libben en professijen. Hy foarsei û.o. de fal fan 'e tsaar, it útbrekken fan 'e Earste Wrâldkriich en de delgong fan it kleaster. De skryn mei dêryn de reliken fan de muonts wurdt yn it kleaster fereare.   

Yn 1918 waard it kleaster troch de bolsjewiken sletten. It kleaster waard yn 1922 plondere en in soad fan 'e rykdommen ferdwûnen foar altyd. Sûnt 1923 waarden ek de tsjerketsjinsten yn 'e katedraal ferbean. De gebouwen hiene slim te lijen fan 'e Twadde Wrâldkriich. Oant yn 'e jierren 1950 tsjinne de katedraal as skuorre. De boeren bouden dêr njonken in lytse houten tsjerke, mar dy baarnde yn 1958 ôf. De autoriteiten besleaten doe de resten fan it kleaster op te blazen, mar tanksij de bemuoienis fan akademisy waard dat beslút nea útfierd. Op 30 augustus 1960 foege de Ministerried fan 'e Russyske Sosjalistyske Federative Sovjetrepublyk Ruslân de ruïne ta oan de list fan beskerme monuminten.

De boufallen waarden yn 1990 werom jûn oan 'e Russysk-Otterdokske Tsjerke en fuortendaliks ûnstie der wer in kleastermienskip en waard útein set mei de renovaasje. De opbou fûn foar in part plak yn nije foarmen en allinnich de katedraal is it meast werom te kennen. Fan 'e oarspronklike refter wie hast neat oerbleaun. Oer de  eartiidske refter hinne waard in hiele nije tsjerke boud, de Tsjerke fan Marije-Himelfeart. Ek de renovearre klokketoer waard net yn 'e selde styl weropboud. 

It kleaster hat in gasteferbliuw foar de opfang fan 50 pylgers.

## Ofbylden

Церковь Иоанна Богослова, Крипецкий монастырь.jpg|Katedraal fan Jehannes de Evangelist.
Стена Крыпецкого монастыря.jpg|De kleastermuorre.
Галерея и колокольня с церковью Успения Пресвятой Богородицы, Крипецкий монастырь.jpg|Tsjerke fan Marije-Himelfeart.